b'\n_START_ARTICLE_\nPopulous: The Beginning\n_START_SECTION_\nIgranje\n_START_PARAGRAPH_\nV igri igralec prevzame nadzor nad \xc5\xa1amanko in plemenom, ki ji sledi. Na\xc4\x8din igranja se razlikuje od prej\xc5\xa1njih delov, saj igralec ne igra ve\xc4\x8d vloge boga, ki posredno vpliva na dejanja podanikov, temve\xc4\x8d lahko v vlogi \xc5\xa1amanke svojim podanikom daje neposredne ukaze, med ostalim gradnjo zgradb in napadanje sovra\xc5\xbenika. V kampanji mora igralec voditi svoje pleme v boju proti drugim sovra\xc5\xbenim plemenom skozi 25 misij, ki ga popeljejo \xc4\x8dez oson\xc4\x8dje. Na razli\xc4\x8dnih planetih dobi \xc5\xa1amanka s prevlado nad plemeni dostop do novih virov magije, dokler na koncu sama ne postane boginja. Sovra\xc5\xbena plemena imajo prav tako \xc5\xa1amanke, v poznej\xc5\xa1ih misijah pa vsa tri plemena naseljujejo planet._NEWLINE_Pove\xc4\x8dini je cilj popolno uni\xc4\x8denje vseh prisotnih plemen na planetu s pomo\xc4\x8djo \xc5\xa1tevil\xc4\x8dne voja\xc5\xa1ke premo\xc4\x8di, v\xc4\x8dasih pa se to lahko dose\xc5\xbee preko drugih na\xc4\x8dinov. Nemalokrat mora igralec uporabiti magijo, ki je dostopna samo preko posebnih obeliskov, kamnitih glav in drugih spomenikov ali posve\xc4\x8denih kipov. V igri ni potrebno zbirati posebnih surovin: novi podaniki se po\xc4\x8dasi samodejno pojavljajo v hi\xc5\xa1ah, za urjenje posebnih bojevnikov je potrebna samo t. i. mana, za gradnjo novih in popravljanje po\xc5\xa1kodovanih zgradb pa je potreben le les iz dreves v okolici._NEWLINE_Igralec opazuje dogajanje iz perspektive tretje osebe v 3D, pri \xc4\x8demer se lahko pogled prilagaja po vi\xc5\xa1ini in se ga lahko obra\xc4\x8da za 360\xc2\xba, kar igralcu omogo\xc4\x8di hitro navigacijo po planetu. Igra poteka v realnem \xc4\x8dasu, kar med ostalim pomeni, da se lahko spremlja gradnjo zgradb in premike podanikov razli\xc4\x8dnih plemen. Na planetih, kjer ni t. i. megle vojne, se lahko neposredno opazuje dejanja sovra\xc5\xbenega plemena. Strate\xc5\xa1ko pomembno vlogo ima tudi voda v oceanih, saj je vsakr\xc5\xa1ni stik podanikov ali \xc5\xa1amanke z vodo usoden, prav tako se lahko s pomo\xc4\x8djo magije potopi zgradbe._NEWLINE_Igralec nadzoruje razli\xc4\x8dne vrste podanikov, med katerimi ima vsaka svoje prednosti in slabosti v boju. Najosnovnej\xc5\xa1a vrsta so delavci (angl. Braves), ki gradijo in popravljajo zgradbe. Delavce se lahko izuri v posebne bojevnike, kot so bojevniki za boj na bli\xc5\xbeino (angl. Warriors), ognjeni bojevniki za boj na daljavo (angl. Fire warriors), sve\xc4\x8deniki (angl. Preachers), ki lahko spreobrnejo sovra\xc5\xbene podanike v lastno pleme in prepre\xc4\x8dujejo drugim sovra\xc5\xbenim sve\xc4\x8denikom enako dejanje, ter vohuni (angl. Spies), ki lahko sabotirajo zgradbe. \xc5\xa0amanke so fizi\xc4\x8dno \xc5\xa1ibkej\xc5\xa1e od bojevnikov, vendar lahko uporabijo mo\xc4\x8dno magijo, poleg tega pa se po smrti lahko reinkarnirajo na posebnem mestu. Nekatere vrste magij imajo omejeno \xc5\xa1tevilo uporab, druge pa se lahko napolni z mano za ponovno uporabo. Pri ve\xc4\x8dini vrst magij gre za manipulacijo sil narave; primeri tega so tornado, potres, ognjenik, strupeno mo\xc4\x8dvirje, roj os in strela, obstajajo pa tudi druge vrste magij, kot so magi\xc4\x8dni \xc5\xa1\xc4\x8dit, nevidnost, hipnoza in angel smrti. Skupno \xc5\xa1tevilo vseh urokov je 26, \xc5\xa1amanka jih postopoma pridobiva skozi misije. V poznej\xc5\xa1ih misijah dobi igralec tudi dostop do dveh prevoznih sredstev, in sicer do \xc4\x8dolnov ter balonov, ki predstavljajo pomemben takti\xc4\x8dni element._NEWLINE_Poleg enoigralskega na\xc4\x8dina vsebuje igra tudi mo\xc5\xbenost ve\xc4\x8digralstva, ki podpira modem, LAN, IPX in TCP/IP povezave. Ve\xc4\x8digralstvo omogo\xc4\x8da igranje s \xc5\xa1tirimi igralci z mo\xc5\xbenostjo sklepanja zavezni\xc5\xa1tev.\n_START_SECTION_\nPrizori\xc5\xa1\xc4\x8de\n_START_PARAGRAPH_\nNavkljub podobi kulture ameri\xc5\xa1kih staroselcev se igra ne odvija na Zemlji, pa\xc4\x8d pa v planetnem sestavu, sestavljenem iz 25 neimenovanih planetov. Prav tako ni to\xc4\x8dnih podatkov o tem, ali se zgodba odvija v preteklosti ali prihodnosti, saj je prizori\xc5\xa1\xc4\x8de navidez nepovezano z realnostjo. Ve\xc4\x8dino planetov prekrivajo kopno z rastlinjem in oceani, podnebje pa je zmerno toplo ali tropsko, medtem ko so drugi planeti ognjeni\xc5\xa1ki, zasne\xc5\xbeeni, pu\xc5\xa1\xc4\x8davski ali pa jih skorajda v celoti prekrivajo oceani. Planete naseljujejo \xc5\xa1tiri plemena, ki se med seboj v glavnem razlikujejo po barvah, in sicer Matak z zeleno, Chumara z rumeno ter Dakini z rde\xc4\x8do barvo. \xc4\x8cetrto neimenovano pleme, predstavljeno z modro barvo, nadzoruje igralec. Vsa plemena so med seboj sovra\xc5\xbena, \xc4\x8deprav razlog za to nikoli ni podan. Pleme vodi \xc5\xa1amanka, ki pa je hkrati edina \xc5\xbeenska v plemenu, razen v filmskih izsekih, kjer so prikazane tudi ostale \xc5\xbeenske v plemenu; vsi bojevniki v igri so torej mo\xc5\xa1kega spola. Poleg organiziranih plemen so na planetih prisotni tudi \xc2\xbbdivji ljudje,\xc2\xab\xc2\xa0ki so nevtralni, kar pomeni, da nikoli ne napadejo kateregakoli pripadnika plemena, prav tako pa ne more priti do obratne situacije. Kljub temu jih lahko \xc5\xa1amanke s pomo\xc4\x8djo magije spreobrnejo v pripadnike plemena.\n_START_SECTION_\nZgodba\n_START_PARAGRAPH_\nIgra se odvija pred prvima dvema igrama v seriji. Igralec nadzoruje modro pleme, ki se bojuje proti ostalim trem plemenom, ki nadzorujejo ve\xc4\x8dino planetnega sestava. Cilj \xc5\xa1amanke je povzdignjenje v boginjo, kar lahko dose\xc5\xbee samo preko zmage nad vsemi sovra\xc5\xbenimi plemeni. Igralec za\xc4\x8dne na planetu, najbolj oddaljenem od Sonca, ter postopoma napada planete po vrsti. Skozi misije \xc5\xa1amanka postopoma pridobi znanje o novih vrstah magije, s \xc4\x8dimer lahko premaga nasprotnika. Navadno je potrebno premagati vsa plemena na planetu, v\xc4\x8dasih pa je potrebno izvesti tudi posebne naloge (npr. podaniki morajo re\xc5\xa1iti \xc5\xa1amanko iz magi\xc4\x8dnega zapora). \xc4\x8ce igralec izgubi \xc5\xa1amanko v boju in na planetu ni ve\xc4\x8d nobenega podanika za njeno reinkarnacijo, je igra izgubljena. Prav tako izgubi v primeru, \xc4\x8de na planetu ni posebnega mesta za reinkarnacijo ali pa \xc4\x8de igralec ne opravi dolo\xc4\x8dene misije v odrejenem \xc4\x8dasu. Po zmagi na 24. planetu \xc5\xa1amanka kon\xc4\x8dno postane boginja in nato v zadnji misiji pomaga svojim podanikom dokon\xc4\x8dno uni\xc4\x8diti vsa sovra\xc5\xbena plemena.\n_START_SECTION_\nRazvoj\n_START_PARAGRAPH_\nPopulous: The Beginning je bila prva igra v seriji, ki je uporabljala pravi 3D grafi\xc4\x8dni pogon. Igra je iz\xc5\xa1la ve\xc4\x8d kot \xc5\xa1tiri leta po izidu Populous II, po besedah razvijalcev pa naj bi bile razlog za dolgo zamudo visoke strojne zahteve, ki bi omogo\xc4\x8dile razvoj \xc2\xbbne\xc4\x8desa popolnoma novega in druga\xc4\x8dnega.\xc2\xab 3D grafi\xc4\x8dna podpora med ostalim omogo\xc4\x8da 16-bitni ali 32-bitni prikaz barv._NEWLINE_S pojavom serije Populous se je razvila nova zvrst iger z vlogo boga, kjer igralec prevzame vlogo vsemogo\xc4\x8dnega bitja, ki vodi svoje ljudstvo na nova ozemlja ali v boje. Alan Wright, projektni vodja igre, je poudaril odmik idejne zasnove igre od prej\xc5\xa1njih delov v seriji kot tudi druga\xc4\x8dnost od podobnih serij iger, kot je Command & Conquer. Elementi pametnih podanikov ter preoblikovanja kopnega naj bi torej popolnoma spremenili igranje v primerjavi s prej\xc5\xa1njimi deli, poleg tega pa naj bi se zaradi tovrstnih sprememb razlikovala od drugih realno\xc4\x8dasovnih strategij v takratnem \xc4\x8dasu. V zvezi s tem naj bi razvijalci zato opustili nekatere stvari, kot je npr. zvrst magije v obliki kuge, ki se prena\xc5\xa1a med podaniki, saj naj bi v praksi povzro\xc4\x8dala igralcem preve\xc4\x8d frustracij._NEWLINE_Izvorni naslov igre je bil Populous: The Third Coming, vendar je bil spremenjen po javni predstavitvi preskusne razli\xc4\x8dice pozno leta 1998. Igra je hkrati tudi prva v seriji, pri razvijanju katere ni sodeloval izvorni snovalec serije Populous Peter Molyneux, ki je zapustil Bullfrog Productions, da bi ustanovil podjetje Lionhead Studios. Glasbo je komponiral Mark Knight, ki se je ekipi razvijalcev pridru\xc5\xbeil leta 1997.\n_START_SECTION_\nRaz\xc5\xa1iritev\n_START_PARAGRAPH_\nZ namenom dopolnitve ve\xc4\x8digralskega na\xc4\x8dina so razvijalci leta 1999 izdali raz\xc5\xa1iritev z naslovom Populous: The Beginning \xe2\x80\x93 Undiscovered Worlds, ki je bila na voljo samo v Zdru\xc5\xbeenem kraljestvu in ZDA. Raz\xc5\xa1iritev vklju\xc4\x8duje 12 novih svetov za ve\xc4\x8digralski na\xc4\x8din ter 12 novih misij za enoigralsko kampanjo, ki nadaljuje zgodbo iz prej\xc5\xa1nje igre. Igralec prevzame vlogo nove \xc5\xa1amanke, ki mora vzpostaviti mir v oson\xc4\x8dju.'